पाएं अपने शहर की ताज़ा ख़बरें और फ्री ई-पेपरडाउनलोड करें
पचपदरा मेगा हाइवे पर स्थित ऑक्सीजन प्लांट में बुधवार को गुजरात के जामनगर से लिक्विड का टैंकर पहुंचा। गुजरात बॉर्डर से लेकर सांचौर, बाड़मेर-पचपदरा तक संबंधित डीटीओ की एस्कॉर्ट में लिक्विड टैंकर सुरक्षित तो पहुंच गया, लेकिन टैंकर से स्टोरेज में लिक्विड खाली करने के लिए एमएस पाइप की कमी के चलते प्रशासन को काफी मशक्कत उठानी पड़ी। महज कुछ घंटों में बाड़मेर से लेकर स्थानीय प्रशासन ने दौड़भाग कर पाइप की व्यवस्था की।
आखिरकार बाड़मेर से पहुंचे मिस्त्री व तकनीकी कर्मचारियों की स्वविवेक से एमएस पाइप बनाकर लिक्विड टैंकर को खाली करवाया गया, तब जाकर राजस्व मंत्री से लेकर अधिकारियों तक ने राहत की सांस ली। हुआ यूं कि बुधवार सुबह पचपदरा के ऑक्सीजन प्लांट में लिक्विड का टैंकर पहुंचना था। टैंकर निर्धारित समय तक पहुंच गया, लेकिन प्लांट के क्रामोजेनिक स्टोरेज टैंक में लिक्विड खाली करने के लिए टैंकर चालक एमएस पाइप ही नहीं लाया।
एमएस पाइप वह पाइप है जिसके माध्यम से स्टोरेज टैंक में लिक्विड भरा जाता है, इधर प्लांट में लिक्विड खत्म होने की कगार पर था, तभी स्थानीय प्रशासन ने प्लांट की मॉनिटरिंग कर रहे बाड़मेर एडीएम को इसकी जानकारी दी।
बाड़मेर के मिस्त्री रमजान की मदद से टैंकर को स्टोरेज टैंक से जोड़ा गया
इस पूरे घटनाक्रम में तकनीकी कर्मचारी सोनू, मिस्त्री रमजान व होमगार्ड गौतम गहलोत ने रियल हीरो के रूप में भूमिका निभाई। मिस्त्री रमजान जब पचपदरा प्लांट में प्लास्टिक का एमएस पाइप लेकर पहुंचे तो वो काम नहीं आया। तकनीकी कर्मचारी सोनू ने जांच की लेकिन पाइप काम नहीं आया।
बाद में होमगार्ड गौतम गहलोत ने लोहे के पाइप की व्यवस्था करने का सुझाव दिया। बाद में रिफाइनरी से लोहे की पाइप की व्यवस्था हो पाई। इन तीनों से स्वविवेक से लोहे की पाइप से एमएस पाइप बनाकर स्टोरेज टैंक में जोड़कर लिक्विड को खाली करने में सफलता हासिल की।
मध्यरात्रि सांचौर पहुंचा लिक्विड, तीन डीटीओ ने की एस्कॉटिंग
गुजरात के जामनगर से ऑक्सीजन लिक्विड का टैंकर मध्यरात्रि सांचौर पहुंचा। सांचौर से टैंकर को रवाना किया गया। सांचौर से डीटीओ भीनमाल ओमप्रकाश चौधरी ने एस्कॉर्टिंग की। सांचौर से बाड़मेर पहुंचा, जहां पर बाड़मेर डीटीओ नितिन ने सिणधरी तक देखरेख की। बाद में सिणधरी से पचपदरा तक बालोतरा डीटीओ भगवानाराम गहलोत व पुलिस ने एस्कॉर्टिंग कर बुधवार सुबह 5.30 पचपदरा प्लांट पर टैंकर पहुंचाया।
सुबह 5.30 बजे पचपदरा प्लांट पर पहुंचा टैंकर, मौके पर मौजूद रहे प्रशासनिक अधिकारी, गैस से करीबन 1400 ऑक्सीजन सिलेंडर होंगे रिफिल
बाड़मेर एडीएम को इसकी जानकारी मिली तो वे सुबह 6 बजे से एमएस पाइप व्यवस्था में जुट गए। एडीएम ने अधिनस्थों को जानकारी दी। बाद में बाड़मेर के एक मिस्त्री रमजान का पता लगा। जिसे सुबह जगाकर पचपदरा भेजा। बाड़मेर : एडीएम के निर्देश पर बाड़मेर के परिवहन निरीक्षक सोहनलाल चौहान ने अपने वाहन से मिस्त्री रमजान को मात्र 44 मिनट में बाड़मेर से पचपदरा स्थित ऑक्सीजन प्लांट पर पहुंचाया। करीब 107 किमी दूरी तय कर पचपदरा पहुंचे।
पचपदरा में राजस्व मंत्री ढाई घंटे तक खड़े रहे, की मॉनिटरिंग
इस घटनाक्रम में राजस्व मंत्री हरीश चौधरी की सक्रियता देखने को मिली। ढाई घंटे तक राजस्व मंत्री खड़े रहे तथा लिक्विड भर जाने के बाद राहत ली। राजस्व मंत्री के विशेष प्रयासों से पहली बार गुजरात से सीधे पचपदरा यह लिक्विड का टैंकर पहुंचा है। पहले गुजरात जामनगर से टैंकर जोधपुर होते हुए पचपदरा पहुंचता था। इससे मात्र 2-4 टन ही लिक्विड मिलता है, लेकिन इस बार सीधे जामनगर से पचपदरा टैंकर पहुंचाया गया।
इस टैंकर में 10 टन लिक्विड है। इससे लगभग 1400 ऑक्सीजन सिलेंडर भरे जाएंगे। इस दौरान बालोतरा एसडीएम नरेश सोनी, एमडी इंडस्ट्रीज गैस ऑक्सीजन प्लांट के महेंद्र शर्मा, डीटीओ भगवानाराम गहलोत, तहसीलदार सुरेंद्र, पॉल्यूशन कंट्रोल के रवि चंदेल सहित अधिकारी मौजूद रहे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva hin_Deva awa_Deva awa_Deva hin_Deva hin_Deva hin_Deva hin_Deva bho_Deva zho_Hant eng_Latn